Sven Tjørhom

Sven Jørgenson Tjørhom (født 17. februar 1928, død 28. april 2005)Sven Tjørhom - digitalarkivet.no var ordfører i Sirdal kommune i Vest-Agder i 36 år, fra 1956 til 1995.

Sven Tjørhom var Sirdals mest markante person i flere tiår fram til sin død i 2005, ikke minst gjennom mange perioder som ordfører i kommunen: først for nå nedlagte Øvre Sirdal i perioden 1956-1960, etter kommunesammenslåingen for Sirdal kommune sammenhengende fra 1964 til 1995. 

I 1956 ble den da 28 år gamle Sven Tjørhom valgt til en av Norges yngste ordførere. I dette vervet ble han sentral i å føre Sirdal kommune fra å være «gråsteinskommune» til å bli en «gullgruve». Kommunen har rikelig tilgang på elektrisk kraft og er base for energiproduksjonsselskapet Sira-Kvina Kraftselskap som produserer energi i sju vannkraftverk i området. Årsproduksjonen tilsvarer 5 prosent av Norges kraftproduksjon. Hovedkontor og driftssentral ligger i kommunesenteret Tonstad.

I tillegg til ordførervervet og flere andre tillitsverv, lokalt, på fylkesplan, regionalt og nasjonalt, drev Sven Tjørhom gården på Tjørhom. Han arbeidet i perioder også som snekker. Tjørhom var blant annet med å bygge Kvævemoen kapell. Sven Tjørhom var en kunnskapsrik person med stor interesse også for gammel historie. 

Han var gift med Ingebjørg Tjørhom (født Lunde) (1938-2008)Ingebjørg Tjørhom - digitalarkivet.no og far til Berit Berg Tjørhom, Gry Åse Tjørhom og Thor Jørgen Tjørhom (født 1962). Sistnevnte var ordfører i Sirdal kommune fra 2003 til 2011 og fra 2015 til 2019 for Senterpartiet.

Referanser

Kategori:Ordførere i Sirdal
Kategori:Personer fra Sirdal kommune